En synlig bybane

Å inkludere bybanen i en nytenkende aktivisering av kystbyen Bergen er en historisk mulighet. Ikke la muligheten passere!

Publisert Publisert 26. april 2013

BYBANEFEST: Bybanens ferd gjennom selve Bergen sentrum er derfor en debatt som inkluderer langt mer enn logistikk og kalkyler, fordi den skjærer seg igjennom en historisk verneverdig bykjerneHer fra åpningen av bybanen. Foto: ODD E. NERBØ

Debattinnlegg

Ingrid Vedeler Brekkhus Arkitekt, Institutt for Urbanisme og Landskap, Arkitektur og Designhøgskolen i Oslo

Denne artikkelen er over syv år gammel

Bybanens fremtidige ferd gjennom byen er vårens store spørsmål innenfor byutvikling i Bergen. Meningene er mange, og til dels sterke. Heldigvis. Uenigheter og argumenter fra flere hold i en fremtidsdebatt er viktig, og her i Bergen er befolkningen langt over gjennomsnitt opptatt av egen by. Ettersom de ulike alternativene nå ligger ute for allmenn høring før politisk beslutning fattes i juni er tidspunktet for å skru temperaturen i ordskiftet opp mot akkurat nå.

Premisset for bybanen er enkelt sagt at den skal være nettopp en bane for byen . Agendaen og ambisjonsnivået er langt større enn å være en effektiv transportmaskin mellom byens randsoner. Bybanen skaper fremtidens rom. Rom for by, rom for boliger, rom for utvikling og nye møteplasser. Den er en visuelt attraktiv og synlig premissleverandør for hvordan selvforståelsen av byen skal utvikles i en fremtidig retning.

Agendaen og ambisjonsnivået er langt større enn å være en effektiv transportmaskin mellom byens randsoner

Bybanens ferd gjennom selve Bergen sentrum er derfor en debatt som inkluderer langt mer enn logistikk og kalkyler, fordi den skjærer seg igjennom en historisk verneverdig bykjerne. Vågsallmenningen. Bryggen. Bontelabo. Sandviksbodene. Reperbanen. De er alle historiske steder det knyttes minner og følelser til. Kan møte mellom framtidens infrastruktur og byens rike historie spille sammen på en vellykket måte? Mitt standpunkt er et absolutt ja.

Å knytte sammen historisk og fremtidig bebyggelse langs Bergen sjøfront med Bybanen vil være en gjensidig berikelse. Et løft som ivaretar både en verdsetting av byens rike kulturhistorie, og en forståelse av behovet for fremtidig utvidelse. Bybanen som en synlig aktør i bybildet er positivt fordi den skaper kontinuitet og aktualisering av historien langs sjøfronten fra Vågen mot Sandviken.

En sjøfront som har mistet sin funksjon som livsnerve for handel og industri, men nå opplever en gryende vilje til transformasjon. I fortidens fiskehaller og sjøboder tenkes det nytt. Her huses morgendagens kunstopplevelser, næringsvirksomhet og boliger. Å inkludere bybanen i en slik nytenkende aktivisering av kystbyen Bergen er en historisk mulighet. Ikke la muligheten passere!

Bybanen i tunnel representerer en foreldet holdning som ikke stoler på bybanens innovative fremtidspotensial i et levende bybilde. Det er et alternativ som vil bevare Bergen sentrum tilnærmet uendret fordi man skjuler bybanen i samme øyeblikk som man har muligheten til å integrere noe nytt i byens samspill. Forenklet sagt bevares Bergen sentrum da mest mulig ubesudlet som kompakt historisk sentrum, mens utvikling og vekst skjer andre steder, på de andre sidene av tunnelene. I dag er Bergen sentrum et relativt isolert sentrum mellom fjellene.

En elsket bykjerne med brosteingater og skillingsboller, allmenninger og mangfoldig aktivitet. Slik vil det heldigvis fortsette å være. Byens særpreg og historiske bebyggelse trues ikke, men vil styrkes av å inkluderes mer aktivt inn i fremtidsutviklingen. Slik sikrer man at de eldste bydelene fortsatt er i aktiv daglig bruk, og ikke holdes kunstig i live. Historisk bevissthet er ikke ensbetydende med antikvarisk pietisme og redsel for det nye.

Den gamle bebyggelsen er en unik ramme som sikrer Bergen særpreg og identitet, som også er robust nok til å tåle innslag av ny improvisasjon og innovasjon . Byforkjemperen Jane Jacobs fremmet for over tretti år siden en hyllest til byen som levende historie i kontinuerlig forandring.

«Under the seeming disorder of the old city, wherever the old city is working successfully, is a marvellous order for maintaining the safety of the streets and the freedom of the city... The ballet of the good city sidewalk never repeats itself from place to place, and in any once place is always replete with new improvisations.»

Jeg er grunnleggende enig i Jane Jacobs syn der attraktive historiske byer forener trygghetssøkende identitet med nyskapning på en gjensidig respektfull måte. I Bergens tilfelle har vi en historisk mulighet for å videreforedle en unik by ved å kombinere særegen historie med tydelig fremtidsvilje. Bybanen vil gi den historiske sjøsiden av byen en ny dynamikk. Politikerne står derfor ikke over et valg som dreier seg om infrastruktur isolert sett, men om morgendagens sentrumsutvikling og betingelser for nye byrom.

Hva mener du er viktigst i den videre utviklingen av Bybanen?

Publisert Publisert: 26. april 2013 08:59 Oppdatert: 26. april 2013 10:19